**З А П И С Н И К**

са Четвртог састанка Посебне међуминистарске радне групе за израду четвртог Акционог плана за период од 2020. до 2022. године и реализацију учешћа Републике Србије у иницијативи Партнерства за отворену управу

*18. новембар 2020. године, zoom платформа, 11:00 – 15:30*

**Присутни:**

**Драгана Брајовић**, Министарство државне управе и локалне самоуправе, **Љиљана Узелац**, Министарство државне управе и локалне самоуправе, **Данило Родић**, Министарство државне управе и локалне самоуправе, **Марија Петровић**, Министарство државне управе и локалне самоуправе, **Дара Гравара Стојановић**, Министарство државне управе и локалне самоуправе, **Александар Марковић**, Министарство државне управе и локалне самоуправе, **Ива Николић**, Министарство државне управе и локалне самоуправе, **Ивана Родић,** Министартсво здравља, **Владан Којанић**, Министарство заштите животне средине, **Александра Дошлић**, Министартсво заштите животне средине, **Тина Јањатовић**, Министартсво заштите животне средине, **Сања Атанасковић Опачић,** Министарство за људска и мањинска права и друштвени дијалог, **Данијела Рајковић**, Министарство за рад, запошљавање, борачка и социјална питања, **Радован Игњатовић**, Министарство омладине и спорта, **Сузана Оташевић**, Генерални секретаријат Владе, **Ана Миливојевић**, Генерални секретаријат Владе, **Александра Живковић**, Министарство привреде, **Нинослав Кекић**, Републички секретаријат за јавне политике, **Стефан Јанковић**, Републички секретаријат за јавне политике, **Снежана Антонијевић**, Национална академија за јавну управу, **Јелена Ђорђевић**, Национална академија за јавну управу, **Марија Кујачић**, Канцеларија за информационе технологије и електронску управу, **Андреја Глушчевић**, Канцеларија за информационе технологије и електронску управу, **Милош Станковић**, Канцеларија за јавне набавке, **Ксенија Митровић**, Агенција за спречавање корупције, **Хелена Роксандић Мусулин,** Град Сомбор, **Дејана Стевковски**, Грађанске иницијативе, **Данијел Дашић,** Национална коалициија за децентрализацију, **Слободан Мартиновић**, Центар за истраживање у политици Аргумент, **Александар Ивановић**, Монитор, **Кристина Калајџић**, Партнери за демократске промене Србије, **Драгана Бајић**, Центар за европске политике, **Небојша Ранчић**, Медија и реформ центар Ниш, **Александра Трипић Станковић,** Агенција за заштиту животне средине, **Марина Мијатовић**, Асоцијација правника АЕПА, **Јасмина Крштенић**, Асоцијација правника АЕПА, **Марија С. Дедовић**, Асоцијација правника АЕПА, **Милка Гвозденовић**, Млади истраживачи Србије, **Александра Ђуровић,** Београдска отворена школа.

**Састанку нису присуствовали:**

представници Министарства финансија, Министарствa грађевинарства, саобраћаја и инфраструктуре, Министарствa правде, Министарствa за европске интеграције, Министарства унутрашњих послова, Министарствa пољопривреде, шумарства и водопривреде, Републичког секретаријата за законодавство, Јединицe за имплементацију стратешких пројеката - ИТ и еУправа - Кабинет председника Владе, Кабинета министра за иновације и технолошки развој, Народне скупштине, Градa Шапцa, Градa Новoг Пазара, ГО Врачар.

**\*\*\*\*\*\*\*\*\*\***

**Предлог Дневног реда:**

1. Усвајање Предлога дневног реда
2. Усвајање Предлога записника са 2. и 3. састанка Радне групе
3. Информација о изради Коначног извештаја – самопроцене Акционог плана за период 2018-2020. године
4. Разматрање и одлучивање о предложеним обавезама за Акциони план за период 2020-2022. године
5. Разно.

У уводном делу састанка, **Драгана Брајовић** (Министарство државне управе и локалне самоуправе) је истакла његову важност имајући у виду да би требало донети коначну одлуку о укључивању обавеза у нови Акциони план. Она је навела да би Акциони план требало да се усвоји до краја децембра текуће године и да је свакако, услед пандемије и изборног процеса у Србији, дошло до одређених кашњења у самом процесу његове израде. У складу са тим, план је да се до краја идуће недеље Нацрт акционог плана упути на јавне консултације, а након тога и на мишљења надлежним органима државне управе.

**\*\*\*\*\*\*\*\*\*\***

**Тачка 1.**

У вези са овом тачком, пре самог одржавања састанка предложена је допуна дневног реда од стране од стране **Данијела Дашића** (Национална коалиција за децентрализацију), тачком **Скидање ознаке „Државна тајна“ са свих докумената који се односе на набавку медицинских средстава и опреме у периоду након увођења ванредног стања због пандемије коронавируса, и давање на увид заинтересованој јавности, у машински читљивом формату.**

На предлог **Драгане Брајовић** (Министарство државне управе и локалне самоуправе), одлучено је да се о наведеном предлогу расправља у оквиру тачке 5. Разно.

**\*\*\*\*\*\*\*\*\*\***

**Тачка 2.**

У вези са другом тачком дневног реда, Предлози записника са 2. и 3. састанка Радне групе усвојени су једногласно.

**\*\*\*\*\*\*\*\*\*\***

**Тачка 3.**

У вези са трећом тачком, **Данило Родић** (Министарство државне управе и локалне самоуправе) представио је **Информацију о изради Коначног извештаја – самопроцене Акционог плана за период 2018-2020. године**. Он је најпре подсетио да је, поред израде новог Акционог плана, тренутно у току израда два извештаја – Коначног извештаја-самопроцене Акционог плана за период 2018-2020. године и Коначног извештаја Независног механизма за извештавање за исти акциони план.

Говорећи о досадашњим извештајима-самопроцени везаним за Акциони план за период 2018-2020. године, **Родић** је подсетио да су током његове имплементације већ израђена два таква извештаја: први (шестомесечни) израђен је од стране конзорцијума организација цивилног друштва (у даљем тексту: ОЦД) подржаног из донаторског фонда Партнерства за отворену управу (у даљем тексту: ПОУ), док је други (годишњи) израђен од стране Министарства државне управе и локалне самоуправе, а на основу достављених прилога органа одговорних за спровођење овавеза. Извештај који се тренутно припрема обухвата читав трећи циклус, што подразумева како процес израде, тако и спровођење и мониторинг самог Акционог плана.

**Кључни налази** трећег циклуса указују на подигнут ниво обавештености о ПОУ, унапређену сарадњу са ОЦД и процеса консултација, као и на значајан напредак у укључивању јединица локалне самоуправе (у даљем тексту: ЈЛС) у активности везане за Партнерство – 5 ЈЛС укључено је Радну групу за израду националног Акционог плана, предузимане су активности у правцу промоције и примене принципа отворене управе на локалу, израђена су и усвојена четири локална акциона плана (Шабац, Нови Пазар, Власотинце, Лапово). Значајан партнер Министарства државне управе и локалне самоуправе и Радној групи у оствареном напретку представљао је конзорцијум ОЦД подржан од стране донаторског фонда ПОУ.

Током читавог циклуса одржано је **12 састанака Радне групе** - 8 састанака је одржано у припреми Акционог плана (4 у ужем саставу и 4 у ширем саставу), док су 4 састанка одржана током процеса спровођења. Саме консултације су започете од „белог папира“, а током њиховог трајања одржано је укупно 6 консултативних састанака, од чега 4 изван Београда.

Што се тиче имплементације самих обавеза, укупно **80% обавеза спроведено је у већој мери или у потпуности** тј. 60% обавеза је спроведено у већој мери, а 20% обавеза у потпуности, што је добар резултат, али истовремено указује на потребу за бољим планирањем обавеза и рокова током израде новог Акционог плана. Са друге стране, остварен је **напредак у броју институција које су биле одговорне за спровођење обавеза**, с обзиром да је чак 10 органа државне управе било одговорно за обавезе из Акционог плана. Са друге стране, више од половине обавеза било је у надлежности Министарства државне управе и локалне самоуправе и Канцеларије за сарадњу са цивилним друштвом. Услед тога, једна од научених лекција коју би требало имплементирати у новом циклусу јесте већа разноврсност и развнотежа у погледу броја обавеза за које су надлежне институције.

Након тога, укратко је представљена имплементација сваке од обавеза и најављено да ће Нацрт коначног извештаја-самопроцене ускоро бити упућен члановима Радне групе ради давања коментара, као и широј јавности, на јавне консултације.[[1]](#footnote-1)

**\*\*\*\*\*\*\*\*\*\***

**Тачка 4.**

У вези са овом тачком дневног реда, **Драгана Брајовић** (Министарство државне управе и локалне самоуправе) је најпре истакла да су током досадашњег процеса израде Акционог плана прикупљена укупно 24 предлога обавеза, како ОЦД, тако и органа државне управе, те указала да је у периоду између састанака Радне групе интензивно рађено на њиховом дефинисању. У сврху детаљног и благовременог информисања, припремљена је и у оквиру материјала за састанак члановима Радне групе достављена **Информација о активностима предузетим између састанака Радне групе**, као и сви предлози и изјашњења надлежних органа која су прибављена. Такође, ова информација биће објављена и на интернет презентацији Министарства државне управе и локалне самоуправе.

**Брајовић** је затим додала да је један број обавеза дефинисан у највећој мери, затим да су се за један број обавеза надлежни органи изјаснили да их није могуће реализовати у оквиру овог акционог плана, те да је један број обавеза још увек отворен за дефинисање. Међутим, она је још једном нагласила да би Акциони план требало усвојити до краја године, али је такође навела да постоји могућност да се до краја августа наредне године уради његова ревизија, што би омогућило да се укључе и поједине обавезе које би до тада биле дефинисане.

У складу са претходим, предложено је да се најпре још једном размотре предлози обавеза који су у потпуности дефинисани и за које у овом тренутку постоје реални изгледи да буду укључени у Акциони план, а затим да се продискутује и о осталим предлозима, од којих су за нека надлежни органи доставили писмена изјашњења да их није могуће укључити у Акциони план.

**ДЕФИНИСАНE ОБАВЕЗЕ**

**Назив обавезе:**

**Интегрисање учешћа ОЦД у процесу одлучивања и антидискриминације као хоризонталног питања у програме стручног усавршавања и праћење реализације**

**Предлагач обавезе**: Национална академија за јавну управу

**Одговорна институција**: Национална академија за јавну управу

Суштина обавезе је увођење партиципације ОЦД и антидискриминације као хоризонталних питања у стручном усавршавању државних службеника ради подизања свести и унапређења знања и вештина за бољу сарадњу са ОЦД и мплементацију антидискриминаторне политике у њиховом раду. Обавеза се не може окарактерисати као трансформативна, али је значајна јер у одређеној мери доприноси побољшању односа државних службеника и цивилног друштва.

Поводом овог предлога, **Дејана Стевковски** (Грађанске иницијативе) навела је да је ефекат овакве и сличних обавеза веома тешко мерити у смислу њиховог стварног доприноса унапређењу стања у пракси, те поновила да она нема реформски потенцијал и да не сматра потребним њено укључивање у Акциони план.

**Назив обавезе:**

**Успостављање системског праћења и контроле квалитета учешћа јавности у припреми прописа и докумената јавних политика**

**Предлагач обавезе**: Министарство државне управе и локалне самоуправе

**Одговорна институција**: Генерални секретаријат Владе

Предлог обавезе резултат је активности којима се настоји унапредити квалитет спровођења консултација и јавних расправа у припреми прописа и документа јавних политика тако што ће се успоставити одређени вид њиховог системског праћења и контроле. У суштини, она подразумева приказ информација и података о спроведеним консултацијама и јавним расправама у оквиру Годишњег извештаја о раду Владе, а који ће се генерисати из базе Портала еПартиципација, као и из других информатичких база у складу са прописима о планском систему и раду Владе.

Поводом овог предлога није било даље дискусије.

**Назив обавезе:**

**Унапређење могућности и јачање капацитета грађана за електронско учешће у консултацијама и јавним расправама - портал еПартиципација**

**Предлагач обавезе**: Грађанске иницијативе

**Одговорна институција**: за aктивност 1. и 2. Канцеларија за информационе технологије и електронску управу, за aктивност 3. Генерални секретаријат Владе, за Активност a. Министарство државне управе и локалне самоуправе

Изворни предлог подразумевао је измену одређеног броја закона како би се успоставило објављивање релевантних информација на једном месту, односно на порталу еПартиципација. С обзиром да у овом моменту измене свих потребних закона нису реалне, односно да би захтевале више времена, изворни предлог је модификован тако што ће органима државне управе бити упућен акт Генералног секретаријата Владе који ће упућивати на коришћење наведеног портала. Поред тога, у односу на изворни предлог, додате су активности везане за израду портала еПартиципација, као јединствене платформе за учешће грађана и спровођење свих фаза консултација и јавних расправа у припреми прописа и докумената јавних политика, као и подизање капацитета грађана, ОЦД-а, бизнис сектора и заинтересоване јавности за коришћење овог Портала који ће се реализовати у оквиру СКИП центра.

**Дејана Стевковски** (Грађаснке иницијативе) истакла је да је унетим изменама предлог обавезе модификован у његовој суштини, те да је упитна правна снага и обавезност акта који би Генерални секретаријат упутио органима државне управе, а самим тим и извесност обавезног коришћења портала еПартиципација, што је био циљ изворног предлога обавезе. Тачније, из предложене формулације која подразумева „подстицање системског коришћења“ не види се реформски потенцијал обавезе који је иначе изворно предложен.

**Данило Родић** (Министарство државне управе и локалне самоуправе) појаснио је да је у комуникацији са Генералним секретаријатом и Републичким секретаријатом за законодавство препознат проблем и потреба да се законски усагласе места објављивања и спровођења консултација и јавних расправа, али да су у питању законске интервенције мањег обима које се, по правилу, врше у склопу неких већих измена или допуна закона. Другим речима, услед неизвесности када ће се мењати Закон о планском систему и Закон о државној управи, као кључни у овој области, односно да ли ће то бити у периоду важења овог Акционог плана, понуђено је ефикасније решење које подразумева одговарајући акт Генералног секретаријата, који би представљао неки вид прелазног решења до стицања услова за законске промене. Такође, он је нагласио да је у односу на изворни предлог, обавеза унапређења кроз саму израду портала еПартиципација, која представља значајан напредак имајући у виду начин на који се сада користи портал еУправа, али и бесплатним обукама за све заинтересоване грђане за употребу овог портала.

**Данијел Дашић** (Национална коалиција за децентрализацију)предложио је да се кроз ову обавезу, односно актом Генералног секретаријата уведе обавеза коришћења портала еПартиципација за локалне самоуправе у процесима доношења буџета, планова детаљне регулације и планова генералне регулације, имајући у виду да су упитању процеси који посебно занимају јавност и грађане. Он је појаснио да закони који уређују ова питања предвиђају различите механизме за учешће јавности, али и да неуједначено упућују на начине на који ће се они реализовати (нпр. позивањем путем медија), што резултира слабим квалитетом у пракси и води испуњавању форме, уместо суштине.

**Сузана Оташевић** (Генерални секретаријат Владе) појаснила једа ће на основу обавезујуће инструкције Генералног секретара Владе, органи државне управе уносити податке на будући портал еПартиципација, али да је таква инструкција намењена искључиво органима државне управе, односно да се њоме не могу установљавати обавезе за локалне самоуправе. Такође, у односу на конкретне предлоге за проширивање обавезе, истакнуто је да они захтевају додатно разматрање с обзиром да су уређени законима који до сада нису били предмет разматрања у оквиру ове обавезе, те да би можда било адекватније детаљније се позабавити овим предлогом у оквиру евентуалног процеса ревизије, имајући у виду кратке рокове за усвајање овог акционог плана.

**Назив обавезе:**

**Унапређење учешћа јавности у доношењу одлука у области животне средине**

**Предлагач обавезе**: Млади истраживачи Србије

**Одговорна институција**: Министарство заштите животне средине

**Драгана Брајовић** (Министарство државне управе и локалне самоуправе) упознала је присутне да је поводом овог предлога одржан састанак ужег састава Радне групе половином септембра, те да до сада обавеза није дефинисана, али да постоје изгледи да се учине кораци у том правцу.

**Владан Којанић** (Министарство заштите животне средине) истакао је да је Министарство заштите животне средине отворено за овај предлог, али да је од суштинске важности разграничити надлежности самог министарства и локалних самоуправа, како се Министарство не би обавезало на оно што не може да реализује.

Осврћући се на изворни предлог, **Александра Дошлић** (Министарство заштите животне средине)појаснила је да је учешће јавности у поступку доношења аката о проглашењу заштићених подручја прецизно дефинисано Законом о заштити природе, док је питање националних паркова уређено Законом о националним праковима. Додатно, она је истакла да су управљачи заштићених подручја обавезни да укључе јавност у току израде планова управљања овим подручјима путем јавног увида, док се код националних паркова учешће јавности реализује кроз обавезу формирања Савета корисника.

**Милка Гвозденовић** (Млади истраживачи) навела је да управљачи мало или скоро уопште не укључују јавност у процес доношења одлука, нарочито када су у тој улози јавна предузећа попут Србијашуме које управљају са 50% заштићених подручја у Србији. У вези са тим, она је истакла да треба искористити најављене измене Закона о заштити природе и унапредити учешће јавности у доношењу одлука о заштићеним подручјима и као потенцијални механизам предложила увођење савета корисника по узору на начин на који су успостављени у националним парковима. У том смислу, **Гвозденовић** је изразила спремност организације коју представља да и даље разговара о дефинисању ове обавезе.

**Александра Дошлић** (Министарство заштите животне средине) потврдила је спремност за даље разговоре, али је нагласила да није могуће говорити о унапређењу учешћа јавности у доношењу одлука, с обзиром на то да се заштићена подручја поверавају на управљање од стране Владе, те да управљачи доносе одлуке и сносе одговорност за њих. Са друге стране, потпуно је прихватљиво разговарати о овом питању у домену управљања, односно израда планова управљања од стране управљача.

У складу са дискусијом, договорено је да се 19. новембра одржи састанак ужег састава Радне групе на којем ће се детаљније размотрити дефинисање ове обавезе.

**Назив обавезе:**

**Измена Закона о слободном приступу информација од јавног значаја**

**Предлагач обавезе**: Партнери за демократске промене/Министарство државне управе и локалне самоуправе

**Одговорна институција**: Министарство државне управе и локалне самоуправе

**Драгана Брајовић** (Министарство државне управе и локалне самоуправе) подсетила је присутне да је ова обавеза већ била део претходног Акционог плана за период 2018-2020. године, те да су на њеном дефинисању у овом циклусу радили Партнери за демократске промене и Министарство државне управе и локалне самоуправе. Кључна разлика између њихових предлога огледа се у томе што су Партнери за демократске промене предлагали да се у обавези експлицитно предвиди поверавање инспекцијског надзора Поверенику за слободан приступ информацијама од јавног значаја и заштиту података о личности, што у датом тренуетку није било могуће имајући у виду отворено питање надлежности над самим законом. У том смислу, Министарство државне управе и локалне самоуправе понудило је ширу формулацију која не негира могућност да наведено питање буде решено на предложени начин. Један од циљева је да се у оквиру ове обавезе фокус стави на електронски Информатор о раду.

Поводом овог предлога није било даље дискусије.

**Назив обавезе:**

**Унапређење управљања приступом подацима који се размењују у систему јавне управе**

**Предлагач обавезе**: Канцеларија за информационе технологије и електронску управу

**Одговорна институција**: Канцеларија за информационе технологије и електронску управу

**Марија Кујачић (**Канцеларија за информационе технологије и електронску управу)истакла је да се ова обавезаодноси се на отварање и машинску читљивост података, као и на стандардизацију података како за поверене тако и за изворне послове локалних самоуправа, јер би то допринело бољем доношењу одлука и ефикасности рада јавне управе, тј. транспарентности на локалном нивоу.

Поводом овог предлога није било даље дискусије.

**Назив обавезе:**

**Успостављање и развој система за електронску пријаву и реаговање и праћење насиља у које су укључена деца, за превенцију и подршку жртвама - Платформа Чувам те**

**Предлагач обавезе**: Асоцијација правника АЕПА

**Одговорна институција**: Канцеларија за информационе технологије и електронску управу

Ова обавеза подразумева развој система за електронску пријаву, реаговање и праћење различитих облика насиља која би подразумевала три компоненте: 1. пријава свих облика насиља 2. постављање едукативних садржаја и 3. онлајн обуке. Обавеза је дифинисана у сарадњи са предлагачем, Радном групом Владе за вршњачко насиље и Министарством за рад, запошљавање, борачка и социјална питања. Ова обавеза би допринела ефикаснијој пријави насиља, адекватнијем и ефикаснијем реаговању надлежних органа, као и подизању свести о свим облицима насиља у која су укључена деца.

У име предлагача обавезе, **Марија С. Дедовић** (Асоцијација правника АЕПА) је истакла да би организација коју представља, с обзиром да је предлагач обавезе, требало да буде укључена и у њену реализацију.

**Драгана Брајовић** (Министарство државне управе и локалне самоуправе) и **Данило Родић** (Министарство државне управе и локалне самоуправе) појаснили су да искључиву одговорност за спровођење свих обавеза у Акционом плану сносе органи државне управе, тачније да ОЦД не могу бити носиоци спровођења. Поред тога, наведено је да је природа обавезе таква да подразумева израду платформе коју могу реализовати једино државни органи имајући у виду материјалне и друге ресурсе. Такође, предлагачу је предочено да ће бити у могућности да учествује у праћењу спровођења саме обавезе кроз рад ове Радне групе, као и да Министарство државне управе и локалне самоуправе може евентуално упутити молбу Радној групи Владе која се баве вршњачким насиљем да размотри укључивање предлагача у њен рад.

**Назив обавезе:**

**Израда смерница за независне процењиваче пројеката и програма удружења и других организација цивилног друштва пријављених на конкурсе органа јавне управе**

**Предлагач обавезе**: Министарство за људска и мањинска права и друштвени дијалог[[2]](#footnote-2)

**Одговорна институција**: Министарство за људска и мањинска права и друштвени дијалог

Уредба о средствима за подстицање програма или недостајућег дела средстава за финансирање програма од јавног интереса која реализују удружења предвиђа могућност учешћа представника стручне јавности у конкурсној комисији, као и ангажовања стручњака за поједине области ради припреме анализе о успешности, квалитета и остварења циљева програма који се реализују. Међутим не постоје јасне смернице и упутства на који начин се они укључују као и јасан начин и продеуре њиховог рада а посебно у погледу критеријума и начина бодовања пристиглих пријава програма и пројеката, како би се обезбедила објективна процена, што се настоји надоместити реализацијом ове обавезе.

Поводом овог предлога није било даље дискусије.

**Назив обавезе:**

**Формирање јединствене информационе платформе за праћење пројектног суфинансирања у области јавног информисања**

**Предлагач обавезе**: БИРН

**Одговорна институција**: Министарство културе и информисања

Анализа досадашње праксе спровођења јавних конкурса намењених суфинансирању медијских садржаја показала је бројне проблеме, а једна од најозбиљнијих примедби цивилног друштва и медијских удружења односила се на немогућност свеобухватне анализе ефеката јавних конкурса (наменска потрошња средстава, квалитет произведног садржаја и сл.). Евалуацију у великој мери онемогућава недостатак централизованих, јавно доступних података и документације у вези са јавним конкурсима (пројектне пријаве и извештаји), као и приступ произведеном садржају. У складу са тим, обавеза предвиђа формирање јединствене информационе платформе која би олакшала претраживање о расписаним конкурсима, подржаним пројектима и садржала линкове ка медијским садржајима суфинансираним из буџетских средстава.

Поводом овог предлога није било даље дискусије.

**Назив обавезе:**

**Увођење обавезне јавне расправе приликом утврђивања тема значајних за остваривање јавног интереса на територији за коју се расписује конкурс у области јавног информисања**

**Предлагач обавезе**: Грађанске иницијативе

**Одговорна институција**: Министарство културе и информисања

Обавеза подразумева измене и допуне Закона о јавном информисању и медијима и пратећег подзаконског акта, у правцу увођења обавезе органа јавне власти који спроводи конкурсе у области јавног информисања, да пре њиховог расписивања организују јавну расправу ради утврђивања тема значајних за остваривање јавног интереса у области јавног информисања на територији за коју се конкурс расписује. На тај начин грађанима се пружа могућност да искажу своје потребе и укажу на посебно значајне теме за заједницу у којој живе, а које би требало да буду подржане буџетским средствима, односно да учествују у процесу одлучивања о трошењу буџетских средстава кроз учешће на самим јавним расправама.

Поводом овог предлога није било даље дискусије.

**Назив обавезе:**

**Унапређење квалитета пружања јавних услуга кроз успостављање јединственог јавног регистра административних поступака и јединствене платформе са свим информацијама о поступцима**

**Предлагач обавезе**: Републички секретаријат за јавне политике

**Одговорна институција**: Републички секретаријат за јавне политике

Представљајући обавезу, **Нинослав Кекић** (Републички секретаријат за јавне политике) јеуказао да је она предложена како би се финализовало све оно што је у овој области урађено током претходних ПОУ циклуса. Након што су у претходном периоду пописани административни поступци за привреду и рађено на изради самог регистра, у овом циклусу акценат ће бити стављен на то да се Регистар учини јавно доступним са свих 2.600 пописаних поступака намењених привреди, што се очекује у марту 2021. године. Након пуштања у рад Регистра, фазно ће се додавати и административни поступци за грађане. Обавеза подразумева и правно уређење које би требало да буде заокружено почетком наредне године доношењем подзаконских аката, али и стандарда за пружање услуга.

Поводом овог предлога није било даље дискусије.

**Назив обавезе:**

**Ажурирање бирачког списка** (радни назив)

**Предлагач обавезе**: Министарство државне управе и локалне самоуправе

**Одговорна институција**: Министарство државне управе и локалне самоуправе

**Драгана Брајовић** (Министарство државне управе и локалне самоуправе) упознала је присутне да је непосредно пре састанка дефинисан и понуђен један нови предлог обавезе од стране Сектора за матичне књиге и регистре у Министарству државне управе и локалне самоуправе који се тиче успостављања нове електронске услуге која ће допринети ажурирању бирачког списка.

Представљајући саму обавезу, **Ива Николић** (Министарство државне управе и локалне самоуправе) је истакла да би развојем нове е- услуге било омогућено свим регистрованим корисницима портала еУправа да путем свог корисничког налога подносу захтев за промену у бирачком списку надлежном органу, као и да им на исти начин буде достављено решење о променама у бирачком списку. Реализацијом ове обавезе битно ће се унапредити постојећи начин обављања наведених радњи, уз знатно мањи утрошак времена и ресурса, како грађана тако и управе. Наиме, према важећим прописима, захтев за промену у Јединственом бирачком списку грађани подносе надлежној општинској или градској управи према месту пребивалишта, односно министарству надлежном за послове управе када је оно надлежно за промене у бирачком списку (од закључења бирачког списка па до 72 часа пре дана избора), и то путем редовне поште или лично, на писарници надлежног органа. Са друге стране, решења о променама у бирачком списку грађанима се достављају на исте начине, односно путем поште или лично.

Имајући у виду да је у питању нова обавеза са којом чланови Радне групе нису имали прилику да се упознају, **Данијел Дашић** (Национална коалиција за децентрализацију) је затражио да се о овој обавези не одлучује на самом састанку, већ да се она достави писменим путем свим члановима како би се изјаснили о томе да ли је треба укључити у Акциони план.

Упућени предлог је прихваћен и договорено је да предлог обавезе буде послат свим члановима на изјашњење електронским путем по завршетку састанка.

**\*\*\*\*\*\*\*\*\*\***

Након претходне дискусије о предлозима обавеза које су дефинисане, **Драгана Брајовић** (Министарство државне управе и локалне самоуправе) још једном је прочитала називе свих предлога, изузимајући последње представљени предлог који се тиче бирачког списка о којем ће се Радна група изјаснити у складу са претходним договором, и позвала чланове Радне групе да се изјасне уколико имају против да било који од предлога буде укључен у Акциони план.

У складу са овим, **Дејана Стевковски** (Грађанске иницијативе) поновила је свој став и резерву у погледу укључивања обавезе **Интегрисање учешћа ОЦД у процесу одлучивања и антидискриминације као хоризонталног питања у програме стручног усавршавања и праћење реализације** имајући у виду њене ефекте, те да постоје друге обавезе које би требало пре укључити, посебно имајући у виду број обавеза.

**Драгана Брајовић** (Министарство државне управе и локалне самоуправе) изразила је разумевање за наведену аргументацију, али је и навела да је број тренутно дефинисаних обавеза такав да не захтева искључивање нити једног предлога, односно да без обавезе везане за бирачки списак, о којој тек треба да се одлучи, тренутно је дефинисано 10 обавеза.

У дискусију се затим укључила **Сања Атанасковић Опачић** (Министарство за људска и мањинска права и друштвени дијалог) упознајући присутне да је Канцеларија за сарадњу са цивилним друштвом, која је предлагач једне од обавеза и активан учесник претходних циклуса, у међувремену престала да постоји, те да је њен делокруг преузело Министарство за људска и мањинска права и друштвени дијалог, које је недавно формирано. Имајући у виду претходно, она је понудила одређене нове предлоге, истакавши да то није било могуће учинити раније услед поменутих институционалних промена.

У том смислу, **Атанасковић Опачић** је пре свега истакла да постојећи предлог који је дошао од тадашње Канцеларије за сарадњу са цивилним друштвом, а који подразумева **израду Смерница за независне процењиваче пројеката и програма удружења и других организација цивилног друштва пријављених на конкурсе органа јавне управе**, нема нарочит реформски потенцијал, те да би се евентуално могла размотрити друга два предлога за које би одговорно било новоформирано министарство, уколико то дозвољавају рокови за израду Акционог плана. Као прва могућност предложена је **израда и усвајање Стратегије за стварање подстицајног окружења за развој цивилног друштва**, што није нова тема, али је први пут експлицитно препозната Програмом Владе, приоритет је новог министарства и у буџету су планирана средства за њену израду. Други предлог односи се на **надоградњу е-Календара конкурса из претходног Акционог плана**, тачније обавеза би подразумевала његово унапређење кроз увођење извештавања органа о додељеним средствима кроз ову апликацију у реалном времену. То би значило да би се на једном месту налазиле информације о планираним конкурсима, али и о њиховим резултатима, и то након окончања самих конкурса.

**Драгана Брајовић** (Министарство државне управе и локалне самоуправе) оценила је да су у питању два квалитетна предлога којима свакако јесте место у Акционом плану, имајући у виду вредности ПОУ и указала на потребу да они буду што је пре могуће дефинисани, да би били упућени свим члановима Радне групе на изјашњење електронским путем. Такође, она се сложила са тим да обавеза која обухвата израду Смерница за независне процењиваче пројеката и програма удружења и других организација цивилног друштва пријављених на конкурсе органа јавне управе нема нарочит реформски потенцијал, и позвала чланове Радне групе да се изјасне о предлогу који је изнет од стране Министарства за људска и мањинска права и друштвени дијалог, а то је да се уместо наведене обавезе укључе две нове које су представљене на самом састанку.

**Дејана Стевковски** (Грађанске иницијативе) изјаснила се против неукључивања обавезе која обухвата **израду Смерница за независне процењиваче пројеката и програма удружења и других организација цивилног друштва пријављених на конкурсе органа јавне управе**. Како је појаснила, предложена израда и усвајање Стратегије представља потпуно нову обавезу која нема много додирних тачака са предложеним Смерницама, те нема потребе вршити замену, већ укључити израду и усвајање Стратегије као посебну обавезу, уз задржавање обавезе везане за Смернице. Такође, она је подсетила да је понуђена обавеза везана за е-Календар конкурса требало да буде реализована на тај начин у оквиру претходног Акционог плана, те да не види разлог да поново буде укључена у нови Акциони план, нагласивши притом да је она против искључивања свих обавеза које се тичу учешћа јавности.

**\*\*\*\*\*\*\*\*\*\***

У наставку састанка приступило се дискусији о предлозима за које су надлежни органи оценили да их није могуће укључити у Акциони план.

У вези са тим, **Драгана Брајовић** (Министарство државне управе и локалне самоуправе) је још једном подсетила да је уз позив за састанак, свим члановима Радне групе достављена **Информација о предузетим активностима између састанака Радне групе**, чији су саставни део сви предлози обавеза и изјашњења надлежних органа.

**Назив обавезе:**

**Измена прописа у области учешћа грађана и поступку јавних расправа - Доношење и примена измена и допуна члана 41. Пословника Владе Републике Србије**

**Предлагач обавезе:** Медиа и реформ центар Ниш

**Одговорна институција:** Генерални секретаријат Владе

У вези са овим предлогом, констатовано је да су **Републички секретаријат за законодавство** и **Генерални секретаријат Владе** упутили заједничко изјашњење након 2. састанка Радне групе, које је достављено свим члановима Радне групе у оквиру записника са овог састанка и саставни је његов део. Поред тога, наведени органи истакли су да ће се унапређењу праксе јавних расправа у припреми прописа и докумената јавних политика у наредном периоду тежити кроз унапређење портала еПартиципације и подстицање њене пуне примене, као и успостављање механизма за системско праћење и контролу квалитета учешћа јавности у припреми прописа и докумената јавних политика. У питању су активности предвиђене предлозима обавеза 5. и 7. за чије би спровођењење био одговоран управо Генерални секретаријат Владе. На тај начин би се настојало да се циљ предложене обавезе који подразумева унапређење процеса јавних расправа у припреми прописа и докумената јавних политика оствари на, у овом тренутку, ефикаснији и сврсисходнији начин.

Поводом овог предлога није било даље дискусије.

**Назив обавезе:**

**Креирање е-портала за даљинско гласање кроз обједињавање механизама е-управе и бирачког списка, који омогућава он-лине гласање грађана на јавним расправама, референдумима и локалним/покрајинским/републичким изборима**

**Предлагач обавезе:** Национална коалиција за децентрализацију, Ниш

**Одговорна институција:** Министарство државне управе и локалне самоуправе

Поводом овог предлога, **надлежни сектор у Министарству државне управе и локалне самоуправе** истакао је да увођење електронског гласања представља врло сложен и захтеван процес за који је потребан дужи временски период који превазилази период важења Акционог плана, те да у овом тренутку не постоје довољни капацитети нити минимални технички предуслови који би омогућили детаљније бављење овом темом.

Поводом овог предлога није било даље дискусије.

**Назив обавезе:**

**Обуке запослених у државној управи и локалној самоуправи и организација цивилног друштва на тему примене Закона о планском систему и Уредбе о методологији управљања јавним политикама**

**Предлагач обавезе:** Центар за истраживање у политици Аргумент

**Одговорна институција:** Републички секретаријат за јавне политике

У складу са закључком са 2. састанака Радне групе, у име предлагача обавезе, Слободан Мартиновић доставио је ревидирани предлог обавезе Министарству државне управе и локалне самоуправе предлажући обавезу која би гласила: Тестирање Закона о планском систему и Уредбе о методологији управљања јавним политикама.

Поред тога што је на ранијим састанцима Радне групе констатован слаб реформски потенцијал ових обавеза, надлежни органи су у међувремену доставили и своја писмена изјашњења. Имајући у виду првобитни предлог који обухвата обуке запослених у државној управи и локалној самоуправи и организација цивилног друштва на тему примене Закона о планском систему и Уредбе о методологији управљања јавним политикама, као и достављени ревидирани предлог, своје изјашњење доставила је **Национална академија за јавну управу** истичући да су такве обуке већ део програма стручног усавршавања државних службеника и запослених у јединицама локалне самоуправе. Са друге стране, у односу на ревидирани предлог који се односи на тестирање Закона о планском систему, **Републички секретаријат за јавне политике** је истакао да је анализа примене овог закона већ у току, те да стога нема основа за укључивање предложене обавезе у Акциони план.

Поводом овог предлога није било даље дискусије.

**Назив обавезе:**

**Унапређење правног и институционалног оквира у области отварања података**

**Предлагач обавезе:** Медиа и реформ центар Ниш

**Одговорна институција:** Министарство државне управе и локалне самоуправе, Канцеларија за информационе технологије и електронску управу

У складу са закључком са 3. састанка Радне групе, предлагач је преформулисао обавезу која је размотрена од стране Министарства државне управе и локалне самоуправе и Канцеларије за информационе технологије и електронску управу, односно о истој је дискутовано у електронској комуникацији предлагача и наведених органа.

Поводом преформулисаног предлога, **Канцеларија за ИТ и електронску управу** изнела је став да није у могућности да преузме одговорност за спровођење ове обавезе с обзиром да иста подразумева израду модела правних аката, што превализализи делокруг Канцеларије.

Имајући у виду да се израда модела аката који су предложени обавезом већ реализује кроз пројекат подршке ЈЛС од стране УНОПС, **Министарство државне управе и локалне самоуправе** је становишта да би укључивање обавезе у Акциони план било у нескладу са временским оквиром самог акционог плана, те да ово министарство не може да сноси одговорност за активности које се реализују у оквиру неког пројекта у којем не учествује.

Поводом овог предлога није било даље дискусије.

**Назив обавезе:**

**Креирање е – портала за праћење загађења животне средине буком и формирање јединственог регистра емитера буке**

**Предлагач обавезе:** Асоцијација правника АЕПА

**Одговорна институција:** Министарство заштите животне средине

У оквиру настојања да се ова обавеза дефинише и укључи у Акциони план одржана су три састанка ужег састава Радне групе – први са представницима предлагача и Министарством заштите животне средине, други са представницима Агенције за заштиту животне средине и трећи са представницима Сталне конференције градова и општина (у даљем тексту: СКГО). На овим састанцима је констатовано да израда саме платформе трнутно није реална, али је као потенцијално решење проблема који је препознат предлогом обавезе предложено да се у сарадњи **Агенције за заштиту животне средине** и СКГО прикупе подаци о изворима буке од стране јединица локалне самоуправе, у чијој је надлежности ово питање, те да прикупљене податке Агенција обради и објави у машински читљивом формату. Међутим, након детаљног разматрања свих аспеката и елемената предлога обавезе, Агенција је известила Министарство државне управе и локалне самоуправе да ипак није у могућности да преузме одговорност за спровођење предлога обавезе с обзиром да нема овлашћења да податке прикупљене нереферентним мерењима објављује као званичне, затим услед недостатка законског основа за прикупљање података о буци од стране локалних самоуправа, као и због недовољних капацитета Агенције у смислу извршилаца и њихових описа послова.

**Марија С. Дедовић** (Асоцијација правника АЕПА) истакла је да не разуме аргумент Агенције који се односи на прикупљање података на основу нереферентних мерења, имајући у виду да у изворном предлогу таква активност није постојала, те да је предлог, поред осталог, подразумевао и обезбеђивање мерних инструмената надлежним органима на локалном нивоу. Такође, она се осврнула на садржину обавезе **Унапређење управљања приступом подацима који се размењују у систему јавне управе**, која подразумева успостављање стандарда и отварање података везаних за изворне и поверене послове локалних самоуправа и омогућавање њиховог коришћења од стране институција на републичком нивоу, истичући да ће се управо реализацијом ове обавезе стећи услови за прикупљање података о буци са локалног нивоа. У том смислу, она је позвала на одржавање још једног састанка поводом овог предлога обавезе са Агенцијом за заштиту животне средине.

**Марија Кујачић** (Канцеларија за информационе технологије и електронску управу) истакла је да је Канцеларија већ имала разговоре са Агенцијом за заштиту животне средине на тему обједињавања података о буци, те је Агнеција почела да ради на стандардизацији ових података, што је важан предуслов да би се прикупили униформни подаци. Она је у потпуности подржала предлог обавезе и указала на велики значај отварања података у области заштите животне средине, посебно у области буке, као области на којој до сада није био фокус када је отварање података у питању.

**Андреја Глушчевић** (Канцеларија за информационе технологије и електронску управу) навела је да правни оквир за прикупљање оваквих података постоји у члану 27. Закона о електронској управи који предвиђа да се подаци објављују у машински читљивом формату. Препреку представља чињеница да на локалном нивоу мерења буке и саме извештаје сачињавају трећа лица, односно акредитована правна лица, која те податке испоручују локалним самоуправама у машински нечитљивом формату. У том смислу, решење се може тражити управо кроз обавезу **Унапређење управљања приступом подацима који се размењују у систему јавне управе**, на основу које би локалне самоуправе саме отварале податке о буци, односно, то не би чинила Агенција. Глушчевић је посебно нагласила да једно од решења може бити објављивање анонимизованих података комуналне полиције о пријави буке на нивоу општина.

**Александра Трипић Станковић** (Агенција за заштиту животне средине) појаснила је да Агенција за заштиту животне средине има законску обавезу да учествује у изради стратешких карата буке која се емитује од аутопутева, железица и аеродрома, и то за пет агломерација, те да се на сајту агенције за сада налазе две такве карте – за железнице и за Град Ниш. У том смислу, Агенција не врши инспекцијски надзор у овој области и нема законског основа да прикупља и објављује податке о буци коју емитују кафићи или други угоститељски објекти, већ је то део надлежности локалних самоуправа. Тачније, мерења буке врше се на локацијама које таргетирају саме локалне самоуправе, а прикупљени подаци обрађују се и приказују у годишњем извештају Агенције.

**Драгана Брајовић** (Министарство државне управе и локалне самоуправе) подржала је одржавање додатног састанка поводом овог предлога. Међутим, она је напоменула да треба бити реалан у погледу могућности укључивања ове обавезе у Акциони план, имајући у виду рокове за његову израду и сложеност самог проблема, али и истакла да постоји могућност ревизије Акционог плана током наредне године, те да свакако треба наставити са даљим радом на овој обавези.

**Назив обавезе:**

**Објављивање статитстичких података о броју и врсти приговора поднетих Саветницима за заштуту права пацијената**

**Предлагач обавезе:** МОНИТОР Нови Пазар

**Одговорна институција:** Министарство здравља

**Назив обавезе:**

**Измене и допуне Закона о правима пацијената**

**Предлагач обавезе:** Удружење грађана Тим 42

**Одговорна институција:** Министарство здравља

**НАПОМЕНА:** Наведена два предлога разматрана су заједно имајући у виду да се односе на исто питање, односно везани су за права пацијената и законски оквир у овој области.

Поводом оба предлога обавезе, **Министарство здравља** упутило је писмено изјашњење које је достављено свим члановима Радне групе, укључујући и предлагаше обавеза.

Реферишући се на изјашњење, **Александар Ивановић** (МОНИТОР Нови Пазар), у име предлагача обавезе, истакао је да се из изјашњења може закључити да не постоји воља надлежног министарства, не и могућности, те да је оно тенденциозно, јер полази од тога да је намера да се статитстички подаци о броју и врсти приговора поднетих Саветницима за заштуту права пацијената злоупотребљавају. Такође, он се осврнуо и на део изјашњења у којем се наводи да би се објављивањем ових података кршила презумпција невиности, с обзиром да један број пријава на крају буде одбачен, истичући да по тој логици не би постојала ни статистика о броју поднетих кривичних пријава.

**Назив обавезе:**

**Успостављање система запошљавања у јавним предузећима заснованог на компетенцијама и јасним процедурама**

**Предлагач обавезе:** Агенција за спречавање корупције

**Одговорна институција:** Министарство привреде, Министарство за рад, запошљавање, борачка и социјална питања

У складу са закључком са 3. састанка Радне групе, **Министарства за рад, запошљавање, борачка и социјална питања** упутило је писмено изјашњење које је достављено члановима Радне групе, уљкучујући и предлагача, а у којем је наведено да предметно питање није део материје коју уређује Закон о раду, већ да надлежни орган треба да буде Министарство привреде у чијој је надлежности примена Закона о јавним предузећима. Претходно се, на 3. састанку Радне групе, **Министарство привреде** изјаснило да ово питање не може бити уређено Законом о јавним предузећима, имајући у виду да радне односе уређује Закон о раду.

**Ксенија Митровић** (Агенција за спречавање корупција) констатовала је да се на основу изјашњења наведених министарства једино може закључити да се не зна ко је надлежан за питање обухваћено овом обавезом, те да осим пребацивања одговорности, нисмо чули јасне аргументе, пре свега од стране Министарства привреде, изузев оног да Закон о јавних предузећима упућује на Закон о раду. Она је истакла да наведено упућивање на Закон о раду, јесте последица чињенице да Законом о јавним предузећима није уређено ово питање, што не значи да оно не може бити регулисано њиме. Коначно, она је подсетила да наредне године почиње примена Закона о јавним службама, што значи да ћемо у систему органа јавне власти имати у примени прописе који уређују запошљавање у свим сферама, осим када су у питању јавна предузећа.

**Данијела Рајковић** (Министарство за рад, запошљавање, борачка и социјална питања МИНРЗС), у чету за време састанка, истакла је да се Законом о раду не уређују процедуре за запошљавање које се тичу спровођена конкурса за избор кандидата, већ да се овим законом само прописује општи услов за заснивање радног односа и то у погледу година живота лица која може заснивати радни однос, док се други услови за рад на одређеним пословима утврђују законом, односно правилником о организацији и систематизацији послова. Имајући у виду наведено, као и да су јавна предузећа у смислу Закона о буџетском систему, део јавног сектора, односно корисници јавних средстава, а да су орган јавне власти у смислу Закона о спречавану корупцијије, сложила се са предлогом Агенције за борбу против корупције, да Законом о јавним предузећима треба детаљније уредити процес заснивања радног односа за све запослене у јавним предузећима, а не само запосленог директора. Ово пре свега из разлога што је чланом 43. Закона о јавним предузећима, већ сада уређено да директор јавног предузећа заснива радни однос на одређено време, а након именовања на јавном конкурусу. Према томе, наведеним законом је већ уређен начин запошљавања одређене групе запослених у јавним предузећима (конкретно запосленог директора). Стога је предлог да се као носилац оабвеза 14, задужи Министарство привреде, Сектор за јавна предузећа, а да се као остали ученици који ће учествовати у изради измена Закона о јавним предузећима, одреде и :

1) Министарство финансија – забрана запошљавања је уређена чланом 27е Закона о буџетском систему. Такође, Комисија за давање сагласности за пријем новозапослених је уређена Уредбом о поступку за прибављање сагласности за ново запошљавање и додатно радно ангажовање код корисника јавних средстава.

2) Министарство за рад, запошљавање, борачка и социјална питања - надлежно за спровођење политике Владе у делу запошљавања и зарада, као и контроле зарада у јавним предузећима према Закону јавнин предузећима

3) Министарство државне управе и локалне самоуправе - које се бави запошљавањем у осталом делу јавног сектора и

4) Велика јавна предузећа - ЕПС (35.000 запослених), Пошта Србије (15.000 запослених), Железнице и др.

**Представница Министарства привреде** истакла је да ће, након интерних консултација, ово министарство доставити писмено изјашњење.

НАПОМЕНА:

Након одржаног састанка, Министарство привреде доставило је образложење које преносимо у целости:

„Одредбама Закона о јавним предузећима („Службени гласник РС”, бр. 15/16 и 88/19 -у даљем тексту: Закон) уређује се правни положај јавних предузећа и других облика организовања који обављају делатност од општег интереса, а нарочито оснивање, пословање, управљање, имовина и друга питања од значаја за њихов положај (члан 1.), док се област ступања на рад и целокупни систем радних односа у јавним предузећима регулише у складу са законом којим се уређују радни односи.

Имајући у виду целокупну садржину и систематику Закона, те да исти није системски, већ посебан закон, тј. „lex specialis“ у односу на Закон о привредним друштвима, њиме се не утврђује радноправни статус запослених у јавним предузећима (који су регулисани Законом о раду као системским законом који уређује радноправне односе) истичемо да се уређивање питања сукоба интереса запослених у јавним предузећима и друштвима капитала која обављају делатност од општег интереса ни на који начин не могу утврђивати одредбама Закона о јавним предузећима“.

**Назив обавезе:**

**Изградња и успостављање пуног капацитета ЈЛС за борбу против корупције**

**Предлагач обавезе:** Национална коалиција за децентрализацију Ниш

**Одговорна институција:** Министарство правде

Поводом овог предлога изјашњење је доставило **Министарство правде** истичући да оно није надлежно за изградњу капацитета јединица локалне самоуправе у области борбе против корупције, као и у погледу надзора над усвајањем и применом локалних акционих планова, већ је то у надлежности Агенције за спречавање корупције. Поред тога, наведено је да је ревиддирани Акциони план за Поглавље 23 усвојен у јулу текуће године, те да је 105 од 145 ЈЛС (72%, без Косова и Метохије) усвојило локалне антикорупцијске планове, услед чега увођење законске обавезе израде акционих планова не би довело до „изградње и успостављања пуног капацитета ЈЛС за борбу против корупције“, већ само до „штиклирања обавезе“ преосталих ЈЛС које нису донеле ЛАП.

**Данијел Дашић** (Национална коалиција за децентрализацију) истакао је да је, имајући у виду ситуацију у пракси, недопустиво да акциони план који се бави отвореношћу управе не садржи ниједну обавезу која се бави питањем борбе против корупције. Он је додао да идеја и сврха овог предлога јесте да се обезбеди примена прописа, који неспорно постоје, али очигледно се недовољно примењују на локалном нивоу, те да то није препознато с обзиром на изјашњење Министарства правде. Дашић је подсетио да различити показатељи и извештаји указују на посотојање озбиљног проблема са корупцијом у Србији и да је извесно да ће се такав тренд наставити уколико се у најкраћем року не предузму конкретне мере, попут оних садржаних у предлогу.

**Ксенија Митровић** (Агенција за спречавање корупција) је појаснила да је ова обавеза предложена и креирана на консултативном састанку у јуну текуће године, када још увек није био усвојен ревидирани Акциони план за Поглавље 23. У том смислу, навела је да је обавеза израда локалних антикорупцијских планова саставни део ревидираног Акционог плана, али и да су овим документом предвиђене одређене новине попут развијања методологије за израду процене утицаја мера предузетих у циљу смањења корупције у локалној самоуправи, што је једна од активности коју садржи предметни предлог обавезе. У том смислу, Агенција је израдила Нацрт ове методологије и објавила је на свом сајту. По финализацији методологије и њене примене биће представљен утицај мера које су до сада предузимане како би се смањила корупција у осам „рањивих“ области, укључујући и систем локалне самоуправе, а затим и разматарне одређене корективне мере. У том смислу, Митровић је истакла да ће на овај начин, највећи део активности обухваћених предлогом обавезе бити у ствари реализован кроз имплементацију Акционог плана за Поглавље 23, те да се поставља питање да ли уопште треба понављати исте или сличне обавезе у различитим стратешким документима. Коначно, она је закључила да ће Агенција наставити да пружа подршку локалним самоуправа у изради локалних антикорупцијских планова, а нарочито у формирању тела за праћење њихове примене, с обзиром да је идеја њиховог оснивања управо да се имплементацијом ових аката бави локална заједница која најбоље познаје реално стање, а не Агенција која делује на централном нивоу.

**Слободан Мартиновић** (Центар за истраживање у политици Аргумент) је као централни проблем у изради и праћењу спровођења локалних антикорупцијских планова истакао одсуство непристрасности форума који су задужени за ове процесе.

**Драгана Брајовић** (Министарство државне управе и локалне самоуправе) истакла је да постоји потпуна отвореност да, уколико се на основу налаза анализе коју ће радити Агенција дефинишу нови правци и механизми за сузбијање корупције, буде креирана обавеза у овој области која би била укључена кроз ревизију Акционог плана током наредне године.

**Назив обавезе:**

**Унапређење процеса доделе средстава за финансирање и суфинансирање програма и пројеката од јавног интереса у областима омладинског сектора кроз транспарентно објављивање завршних извештаја програма и пројеката од јавног интереса у областима омладинског сектора на сајту Министарства омладине и спорта и увођење жалбеног механизма на поступак одлуке о додели средстава**

**Предлагач обавезе:** Грађанске иницијативе

**Одговорна институција:** Министарство омладине и спорта

**Министарсво омладине и спорта** доставило је изјашњење у којем је наведено да је Планом рада Владе за 2020. годину планирано спровођење поступка за припрему Нацрта измена и допуна Закона о младима, ревизија Стратегије за младе 2015-2025 и/или усвајање АП за спровођење Стратегије, те да ће сва питања из предлога обавезе бити узета у разматрање и третирана кроз наведене процесе.

Имајући у виду наведено изјашњење, **Дејана Стевковски** (Грађанске иницијативе) констатовала је да ће наставити да прате и учествују у процесима које је навело Министарство у свом изјашњењу.

**Назив обавезе:**

**Објављивање података о трансакцијама Управе за трезор у машински читљивом формату**

**Предлагач обавезе:** Грађанске иницијативе

**Одговорна институција:** Министарство финансија

**Назив обавезе:**

**Диверзификација буџетске линије 481 - измена Правилника о стандардном класификационом оквиру и контном плану за буџетски систем**

**Предлагач обавезе:** Министарство за људска и мањинска права и друштвени дијалог

**Одговорна институција:** Министарство финансија

**НАПОМЕНА:** Наведена два предлога разматрана су заједно имајући у виду да су у надлежности Министарства финансија.

**Драгана Брајовић** (Министарство државне управе и локалне самоуправе) упознала је присутне да, упркос обраћању Министарства државне управе и локалне самоуправе, Министарство финансија није доставило изјашњење нити било какав вид одговора поводом наведених предлога.

Имајући у виду да је бивша Канцеларија за сарадњу са цивилним друштвом била предлагач обавезе која подразумева **диверзификацију буџетске линије 481, односно измена Правилника о стандардном класификационом оквиру и контном плану за буџетски систем**, **Сања Атанасковић Опачић** (Министарство за људска и мањинска права и друштвени дијалог) истакла је да, услед познатих институционалних промена, Канцеларија није била у могућности да контактира са Министарством финансија раније, те да је било покушаја по званичном формирању новог министарства, али без успеха. Она је навела да је свакако идеја да ова активност буде предвиђена акционим планом који требало да буде израђен уз Стратегију за стварање подстицајног окружења за развој цивилног друштва.

**Дејана Стевковски** (Грађанске иницијативе) предложила је да се још једном покуша са контактирањем Министарства финансија до дефинисања Нацрта акционог плана. Такође, она је накнадно подсетила да је став који је заузет у ранијим циклусима да се обавезе које су присутне у другим документима јавних политика не понављају у овом Акционом плану, те да је у том смислу упитно укључивање израде Стратегије за стварање подстицајног окружења за развој цивилног друштва, о чему је раније дискутовано током састанка, посебно јер је извесно да ће се на овом документу радити у наредном периоду.

Нводећи разлоге због којих би Стратегија ипак требало да се нађе у Акционом плану, **Драгана Брајовић** (Министарство државне управе и локалне самоуправе) је навела да она није део ниједног другог важећег документа, затим да је у питању документ од суштинске важности за цивилно друштво и сарадњу са државном, што је у потпуности у складу са вредностима Партнерства, те да она несумњиво доприноси квалитету самог Акционог плана.

**Данило Родић** (Министарство државне управе и локалне самоуправе) изразио је спремност да се настави са успостављањем сарадње са Министарством финансија, те да, уколико се у томе не успе до закључења израде Нацрта акционог плана, треба наставити активности у том правцу како би се евентуално креирале одговарајуће реформске обавезе у овој обасти због којих би било вредно радити ревизију Акционог плана наредне године.

**\*\*\*\*\*\*\*\*\*\***

**Тачка 5.**

У складу са договором са почетка састанка, а на предлог **Данијела Дашића** (Национална коалиција за децентрализацију), у оквиру ове тачке Дневног реда разматрано је **Скидање ознаке „Државна тајна“ са свих докумената који се односе на набавку медицинских средстава и опреме у периоду након увођења ванредног стања због пандемије корона вируса, и давање на увид заинтересованој јавности, у машински читљивом формату.**

**Данијел Дашић** предложио је допуну Дневног реда писменим путем истичући следеће:

„Као једина од 89 земаља које су део Партнерства за отворену управу, Република Србија је почетком марта прогласила набавку медицинских средстава и опреме државном тајном, према образложењу тадашње председнице Владе, Ане Брнабић, да је „број респиратора државна тајна у свим земљама“. Како је према Водичу за отворене управе и корона вирус Партнерства за отворену управу, (<https://www.opengovpartnership.org/campaigns/open-response-open-recovery/>) једна од кључних препорука, цитирам „објављивање комплетне и детаљне информације о буџетским трошковима које се односе на реаговање у ванредним ситуацијама и фискалним мерама у машински читљивом формату, као и омогућавање јавности да има увид и да учествује у надзору над одлукама које се односе на расподелу ресурса и фондова, укључујући хитне реакције и набавке медицинских средстава и опреме за одговор на пандемију“, крај цитата, кључна обавеза ове Радне групе је да реагује и затражи од Владе Србије да под хитно уклони ознаку „државна тајна“ и омогући увид у све набавке медицинских средстава и опреме, као и пратеће трошкове који су настали услед реакције на пандемију од момента проглашења ванредног стања до данас“.

Понављајући наведену аргументацију, **Дашић** је истакако да би у циљу јачања поверења грађана у државу било неопходно да Радна група следи наведена упутства и препоруке Партнерства, те да затражи од Владе да поступа у складу са поменутим стнадардима.

**Драгана Брајовић** (Министарство државне управе и локалне самоуправе) је истакла да Радна група представља оперативно тело чији је примарни задатак израда Нацрта акционог плана и праћење његове реализације, те да у том смислу нема надлежност да од Владе тражи скидање ознаке „државна тајна“ у односу на било које податке. Тачније, ознаку тајности не утврђује Влада, већ конкретан, надлежни орган, те је њен предлог да се Радна група обрати Министарству здравља, као надлженом органу, и затражи изјашњење поводом навода изнетих у оквиру ове тачке дневног реда. Услед врло ургентних рокова за финализацију Акционог плана, Брајовић је замолила за разумевање у даљем поступању по овом питању, те да се са реализацијом активности у вези са овом тачком Дневног реда настави након окончања израде Акционог плана.

**Данијел Дашић** (Национална коалиција за децентрализацију) истакао је да би то представљало важан почетни корак како би се уопште сазнало како је дошло до утврђивања степена тајности у односу на наведене податке.

**\*\*\*\*\*\*\*\*\*\***

Сумирајући предстојеће активности, **Драгана Брајовић** (Министарство државне управе и локалне самоуправе) најавила је да, након што се финализује Нацрт акционог плана, наредни корак представља спровођење јавних консултација са заинтересованом јавношћу, а затим и прикупљање мишљења од стране надлежних органа .

**\*\*\*\*\*\*\*\*\*\***

**На основу целокупне дискусије са састанка договорено је следеће:**

* У **Нацрт акционог плана укључују се следеће обавезе**:

1. Интегрисање учешћа ОЦД у процесима одлучивања и антидискриминације као хоризонталних питања у програмима стручног усавршавања службеника и праћење реализације препознатих обука
2. Успостављање системског праћења и контроле квалитета учешћа јавности у припреми прописа и докумената јавних политика
3. Унапређење могућности и јачање капацитета грађана за електронско учешће у консултацијама и јавним расправама – портал еПартиципација
4. Измена Закона о слободном приступу информацијама од јавног значаја
5. Унапређење управљања приступом подацима који се размењују у систему јавне управе
6. Успостављање и развој система за електронску пријаву, реаговање и праћење насиља у које су укључена деца, превенцију и подршку жртвама – платформа „Чувам те“
7. Израда Смерница за независне процењиваче пројеката и програма удружења и других организација цивилног друштва пријављених на конкурсе органа јавне управе
8. Формирање јединствене информационе платформе путем које би заинтересовани за учешће на републичким, покрајинским и локалним јавним конкурсима за суфинансирање производње медијских садржаја подносили пројектне пријаве и извештаје о реализацији
9. Увођење обавезе спровођења јавне расправе приликом утврђивања тема значајних за остваривање јавног интереса на територији за коју се расписује конкурс у области јавног информисања
10. Унапређење квалитета пружања јавних услуга кроз успостављање јединственог јавног регистра административних поступака и јединствене платформе са свим информацијама о поступцима – е-ПАПИР.

* **Нова обавеза која се тиче ажурирања бирачког списка** биће достављена члановима Радне групе електонским путем одмах по завршетку састанка, са роком за изјашњење о њеном укључивању у Нацрт акционог плана.
* Поводом **предлога обавеза везаних за учешће грађана у питањима у области животне средине,** за 19. новембар 2020. године заказан је састанак ужег састава Радне групе уз учешће Министарства заштите животне средине, Министарства државне управе и локалне самоуправе и Младих истраживача Србије. Чланови Радне групе биће информисани о исходу састанка и у случају договора и дефинисања обавеза исте ће бити достављене члановима Радне групе електронским путем, са роком за изјашњење о њихвом укључивању у Нацрт акционог плана.
* **Обавезе које је на састанку предложило ново Министарство за људска и мањинска права и друштвени дијалог** биће по њиховог дефинисању достављене члановима Радне групе електонским путем, са роком за изјашњење о њиховом укључивању у Нацрт акционог плана.
* Наставиће се **разговори о обавези која се тиче отварања података о буци**, као и **иницирање сарадње и изјашњења Министарства финансија** поводом обавеза које су у његовој надлежности.
* У случају да се о одређеним трансформативним обавезама (попут обавеза у надлежности Министарства финансија, односно обавеза везаних за буку и борбу против корупције) договори не постигну до окончања израде Нацрта акционог плана, **разговоре треба наставити како би ове обавезе биле евентуално укључене у Акциони план кроз поступак ревизије током наредне године**.
* Поводом дискусије у оквиру тачке 5. Разно која се тицала **скидање ознаке „Државна тајна“ са свих докумената који се односе на набавку медицинских средстава и опреме у периоду након увођења ванредног стања због пандемије корона вируса, и давање на увид заинтересованој јавности, у машински читљивом формату**, услед врло кратких рокова за финализацију Акционог плана, активности по овом питању предузимаће се по окончању његове израде, а у складу са договором постигнутим на овом састанку.

Министарство државне управе

и локалне самоуправе

1. Нацрт коначног извештаја – самопроцене Акционог плана за период 2018-2020. године, који укључује и преглед имплементације појединачних обавеза, објављен је на јавне консултације 24. новембра и доступан је на <http://mduls.gov.rs/javne-rasprave-i-konsultacije/konsultacije-o-nacrtu-konacnog-izvestaja-samoproceni-implementacije-akcionog-plana-za-sprovodjenje-inicijative-partnerstvo-za-otvorenu-upravu-2018-2020-godine/> . [↑](#footnote-ref-1)
2. Законом о министарствима („Сл. гласник РС“, број 128/2020), формирано је Министарство за људска и мањинска права и друштвени дијалог. Формирањем овог Министарства Канцеларија за сарадњу са цивилним друштвом престала је са радом док је Министарство преузело основни мандат Канцеларије. [↑](#footnote-ref-2)